再和求首座
作者：朱松
朝代：宋

paragraphs: 道人昔曳羌廬筇，五老負雪湓江東。
犯寒貪覓玉梅句，雖有衲被何曾蒙。
歸來苦雨熟梅子，卷裓深卧蠻烟中。
詩傳絕境忽入手，置我鄉國情何窮。
十年不踏江上路，漠漠海氣昏貂茸。
異鄉歲晚慰流落，一笑頼此冰雪容。
嶠南絕唱誰敢和，騎鯨人去塵寰空。
崑墟下視堪笑閔，雕琢肝腎愁怱怱。
那知幽子雲雨上，風斤玉斧修朣朧。
讀詩今我一回首，杳若目送孤飛鴻。
何時晤語折鐺側，坐聽萬籟號天風。
拈花特地兩顔解，他時與子真參同。